U-I-151/12
Natisni
Opravilna št.:
U-I-151/12
Datum odločitve:
25. 3. 2014
ECLI:
ECLI:SI:USRS:2014:U.I.151.12
Akt:
Odlok o kategorizaciji občinskih cest v Mestni občini Novo mesto (Uradni list RS, št. 18/12, 59/12 in 15/14), 8. čl.
Izrek:
Postopek za preizkus pobude za oceno ustavnosti in zakonitosti 8. člena Odloka o kategorizaciji občinskih cest v Mestni občini Novo mesto (Uradni list RS, št. 18/12, 59/12 in 15/14), kolikor kategorizira javno pot "Črešnjice–Rupe" v delu, ki poteka po zemljišču parc. št. 614/1, k. o. Črešnjice, se ustavi.

Pobudnika sama nosita svoje stroške postopka s pobudo.
Evidenčni stavek:
Ustavno sodišče ustavi postopek, če pobudnik umakne pobudo.
Geslo:
1.5.51.1.4.3 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Ustavitev postopka zaradi spremembe zakonske ureditve.
1.5.51.1.11 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Odločitev o stroških .
Pravna podlaga:
Člen 25.4, 34.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Slavko in Martina Peskar, Otočec
Datum vloge:
19. 6. 2012
Vrsta odločitve:
sklep
Vrsta rešitve:
ustavitev
Dokument:
US30362
Dokument v PDF obliki:
U-I-151-12.pdf
139 KB
Prenesite datoteko
U-I-151/12-12
25. 3. 2014
SKLEP
Ustavno sodišče je v postopku za preizkus pobude Slavka Preskarja in Martine Preskar, oba Otočec, ki ju zastopa Odvetniška pisarna LMR, d. o. o., Ljubljana, na seji 25. marca 2014
sklenilo:
1. Postopek za preizkus pobude za oceno ustavnosti in zakonitosti 8. člena Odloka o kategorizaciji občinskih cest v Mestni občini Novo mesto (Uradni list RS, št. 18/12, 59/12 in 15/14), kolikor kategorizira javno pot "Črešnjice–Rupe" v delu, ki poteka po zemljišču parc. št. 614/1, k. o. Črešnjice, se ustavi.
2. Pobudnika sama nosita svoje stroške postopka s pobudo.
OBRAZLOŽITEV
1. Pobudnika izpodbijata 8. člen Odloka o kategorizaciji občinskih cest v Mestni občini Novo mesto (v nadaljevanju Odlok o kategorizaciji), kolikor kategorizira javno pot "Črešnjice–Rupe" v delu, ki naj bi potekal po njunem zemljišču, ker naj bi bil v neskladju s 33. in 69. členom Ustave ter z 19. členom Zakona o spremembah in dopolnitvah Zakona o javnih cestah (Uradni list RS, št. 92/05 – v nadaljevanju ZJC-B). Predlagata, naj Ustavno sodišče Odlok o kategorizaciji v izpodbijanem delu razveljavi, Mestni občini Novo mesto (v nadaljevanju Mestna občina) pa naloži povrnitev njunih stroškov postopka s pobudo.
2. Med postopkom za preizkus pobude za oceno ustavnosti in zakonitosti je Občinski svet Mestne občine Novo mesto sprejel Odlok o spremembi in dopolnitvi Odloka o kategorizaciji občinskih cest v Mestni občini Novo mesto (Uradni list RS, št. 15/14), s katerim je bil 8. člen Odloka o kategorizaciji spremenjen tako, da je v izpodbijanem delu prenehal veljati. O ustavnosti in zakonitosti predpisa, ki ne velja več, odloča Ustavno sodišče le, če so izpolnjeni pogoji iz 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Zato je Ustavno sodišče pobudnika pozvalo, naj pojasnita, ali vztrajata pri pobudi, oziroma naj izkažeta okoliščine, iz katerih bo razvidno, katere posledice protiustavnosti oziroma nezakonitosti niso bile odpravljene. Pobudnika sta z vlogo z dne 5. 3. 2014 sporočila, da pobudo umikata, vztrajata pa pri zahtevku za povrnitev njunih stroškov s pobudo.
3. Ker sta pobudnika pobudo umaknila, je Ustavno sodišče postopek za preizkus pobude za oceno ustavnosti in zakonitosti izpodbijane določbe 8. člena Odloka o kategorizaciji ustavilo (1. točka izreka).
4. Pobudnika predlagata, naj Ustavno sodišče Mestni občini naloži plačilo njunih stroškov postopka s pobudo, saj naj bi bila njuna pobuda ob njeni vložitvi v celoti utemeljena in naj bi jima stroški v zvezi s predmetnim postopkom nastali izključno po krivdi Mestne občine. Po prvem odstavku 34. člena ZUstS nosi v postopku pred Ustavnim sodiščem vsak udeleženec svoje stroške postopka, če Ustavno sodišče ne odloči drugače. Ker niso podani razlogi za drugačno odločitev, je Ustavno sodišče odločilo kot izhaja iz 2. točke izreka.
5. Ustavno sodišče je sprejelo ta sklep na podlagi prve alineje četrtega odstavka 25. člena in prvega odstavka 34. člena ZUstS v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Prvo točko izreka je sprejelo soglasno. Drugo točko izreka je sprejelo s šestimi glasovi proti trem. Proti so glasovali sodnica Klampfer ter sodnika Deisinger in Zobec.
mag. Miroslav Mozetič
Predsednik